ระเบียบกรุงเทพมหานคร
ระเบียบกรุงเทพมหานคร
ว่าด้วยสถาบันพัฒนาเมือง
พ.ศ.
๒๕๕๑[๑]
 

โดยที่เป็นการสมควรตั้งสถาบันพัฒนาเมืองเพื่อพัฒนาไปสู่การจัดตั้งสถาบันการศึกษาระดับอุดมศึกษาของกรุงเทพมหานครต่อไป

อาศัยอำนาจตามความในมาตรา ๔๙
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
ผู้ว่าราชการกรุงเทพมหานคร จึงกำหนดระเบียบขึ้นไว้ ดังต่อไปนี้

ข้อ ๑
ระเบียบนี้เรียกว่า ระเบียบกรุงเทพมหานครว่าด้วยสถาบันพัฒนาเมือง
พ.ศ. ๒๕๕๑

ข้อ ๒
ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓
ในระเบียบนี้
คณะกรรมการ หมายความว่า
คณะกรรมการสถาบันพัฒนาเมือง
หน่วยงาน หมายความว่า
หน่วยงานตามกฎหมายว่าด้วยระเบียบบริหารราชการกรุงเทพมหานคร
ส่วนราชการ หมายความว่า
ส่วนราชการที่จัดตั้งขึ้นตามระเบียบนี้

ข้อ ๔
ให้มีคณะกรรมการคณะหนึ่งเรียกว่า คณะกรรมการสถาบันพัฒนาเมือง
เรียกโดยย่อว่า กพม. ประกอบด้วย
ผู้ว่าราชการกรุงเทพมหานคร เป็นประธานกรรมการ
รองผู้ว่าราชการกรุงเทพมหานครที่ผู้ว่าราชการกรุงเทพมหานครมอบหมาย ไม่เกิน ๒ คน
เป็นรองประธานกรรมการ ปลัดกรุงเทพมหานคร
หรือรองปลัดกรุงเทพมหานครที่ปลัดกรุงเทพมหานครมอบหมาย ประธานคณะกรรมการบริหารสถาบันพัฒนาเมือง
หัวหน้าหน่วยงานของกรุงเทพมหานครที่เกี่ยวข้องไม่เกิน ๓ คน ตามที่ผู้ว่าราชการกรุงเทพมหานครกำหนด
และผู้ทรงคุณวุฒิ จำนวนไม่เกินเจ็ดคน
ซึ่งผู้ว่าราชการกรุงเทพมหานครแต่งตั้งเป็นกรรมการ
ให้ผู้อำนวยการสถาบันพัฒนาเมือง
เป็นกรรมการและเลขานุการ และให้ผู้อำนวยการสถาบันพัฒนาข้าราชการกรุงเทพมหานครเป็นกรรมการและผู้ช่วยเลขานุการ

ข้อ ๕
ในการประชุม
ถ้าประธานกรรมการไม่มาประชุมหรือไม่อาจปฏิบัติหน้าที่ได้ให้รองประธานกรรมการทำหน้าที่แทน
ถ้าไม่มีรองประธานกรรมการหรือมีแต่ไม่อาจปฏิบัติหน้าที่ได้ให้กรรมการที่มาประชุมเลือกกรรมการคนหนึ่งขึ้นทำหน้าที่แทน

ข้อ ๖
ให้ กพม.
มีอำนาจหน้าที่ ดังต่อไปนี้
(๑)
เสนอแนะและให้คำปรึกษาแก่ผู้ว่าราชการกรุงเทพมหานครเกี่ยวกับนโยบายและยุทธศาสตร์การพัฒนากรุงเทพมหานครและเมืองอื่นๆ
(๒) กำหนดนโยบายและให้คำปรึกษาเกี่ยวกับการวางแผน
การดำเนินการและแนวทางในการพัฒนากรุงเทพมหานครหรือเมืองอื่นๆ และรวมถึง การศึกษา
การดูงาน การอบรม การสัมมนาด้านการพัฒนาเมือง
(๓) ติดตาม ประเมินผล
และแนะนำเพื่อให้ปฏิบัติตามระเบียบนี้
และรายงานต่อผู้ว่าราชการกรุงเทพมหานครพร้อมทั้งข้อเสนอแนะ
(๔) เรียกให้เจ้าหน้าที่หรือบุคคลอื่นใดมาชี้แจงหรือแสดงความคิดเห็นประกอบการพิจารณา
(๕) แต่งตั้งคณะกรรมการ คณะอนุกรรมการ
หรือคณะทำงาน เพื่อปฏิบัติหน้าที่ต่างๆ ตามที่มอบหมาย
(๖)
ปฏิบัติหน้าที่อื่นตามที่กำหนดไว้ในระเบียบนี้หรือตามที่ผู้ว่าราชการกรุงเทพมหานครมอบหมาย
ในกรณีมีกฎหมายกำหนดให้การดำเนินการใดต้องเสนอขอความเห็นชอบหรือดำเนินการอื่นใดให้ดำเนินการตามขั้นตอนที่มีกฎหมายกำหนดในเรื่องนั้นไว้

ข้อ ๗
ให้มีคณะกรรมการบริหารสถาบันพัฒนาเมือง
ประกอบด้วย ผู้ทรงคุณวุฒิที่ผู้ว่าราชการกรุงเทพมหานครแต่งตั้งเป็นประธาน
ผู้ทรงคุณวุฒิที่ผู้ว่าราชการกรุงเทพมหานครแต่งตั้งไม่เกิน ๕ คน
โดยคำแนะนำของประธานกรรมการบริหารสถาบันพัฒนาเมือง เป็นกรรมการ ผู้อำนวยการสถาบันพัฒนาข้าราชการกรุงเทพมหานคร
เป็นกรรมการ
ให้ผู้อำนวยการสำนักผังเมืองเป็นกรรมการและเลขานุการ
และให้ผู้ว่าราชการกรุงเทพมหานครแต่งตั้งผู้ช่วยเลขานุการหนึ่งคน

ข้อ ๘
ให้คณะกรรมการบริหารสถาบันพัฒนาเมือง
มีอำนาจหน้าที่
(๑)
ดำเนินการหรือร่วมดำเนินการกับองค์กรภาครัฐ เอกชน
สถาบันการศึกษาทั้งในและต่างประเทศ เกี่ยวกับการศึกษา การวิจัย การฝึกอบรม
การสัมมนาด้านวิจัยและพัฒนาเมือง ตามที่ กพม.
มอบหมาย
(๒) ประสานงานกับองค์กรภาครัฐและเอกชนทั้งในและต่างประเทศเกี่ยวกับการพัฒนาเมือง
(๓) ดำเนินการให้ความรู้ ความเข้าใจแก่หน่วยงาน
ส่วนราชการ เจ้าหน้าที่ที่เกี่ยวข้อง และประชาชนทั่วไป เกี่ยวกับการพัฒนาเมือง
(๔) รายงานผลการดำเนินงานต่อ
กพม.
(๕)
ปฏิบัติหน้าที่อื่นใดตามที่ กพม. และผู้ว่าราชการกรุงเทพมหานครมอบหมาย

ข้อ ๙
ให้ตั้งสถาบันพัฒนาเมือง
เรียกโดยย่อว่า สพม. และ
เรียกเป็นภาษาอังกฤษว่า URBAN GREEN DEVELOPMENT
INSTITUTE เรียกโดยย่อว่า URB-GREEN เป็นส่วนราชการภายในสำนักผังเมือง
ทำหน้าที่เป็นสำนักงานเลขานุการของ กพม. และ
สพม.
ให้ผู้อำนวยการสำนักผังเมืองปฏิบัติหน้าที่
ผู้อำนวยการ สพม. รับผิดชอบการปฏิบัติงานและเป็นหัวหน้าปกครองบังคับบัญชาข้าราชการ
เจ้าหน้าที่และลูกจ้างของ สพม.
ให้ผู้อำนวยการสำนักผังเมืองแต่งตั้งข้าราชการกรุงเทพมหานครรับผิดชอบการปฏิบัติงานของ
สพม. เว้นแต่การแต่งตั้งบุคคลซึ่งมิได้สังกัดสำนักผังเมือง
ให้เสนอผู้ว่าราชการกรุงเทพมหานครแต่งตั้ง

ข้อ ๑๐
ให้ สพม. รับผิดชอบงานธุรการ
งานวิชาการ งานประชุม และงานเลขานุการของคณะกรรมการ อนุกรรมการ หรือคณะทำงานที่
กพม. แต่งตั้ง และปฏิบัติหน้าที่อื่นดังต่อไปนี้
(๑) ดำเนินการให้เป็นไปตามมติของ
กพม. และคณะกรรมการบริหารสถาบันพัฒนาเมือง
(๒) ศึกษา วิเคราะห์
และเสนอความเห็นเกี่ยวกับเรื่องที่อยู่ในอำนาจหน้าที่ของ กพม.
และคณะกรรมการบริหารสถาบันพัฒนาเมือง
(๓) ศึกษา วิเคราะห์
นโยบายเสนอความเห็นเกี่ยวกับการปรับปรุง แก้ไขหรือยกเลิก กฎ ระเบียบ ข้อบังคับ
ประกาศหรือคำสั่งของกรุงเทพมหานคร และของหน่วยงานที่ไม่เอื้อต่อการพัฒนาเมือง
(๔)
มีอำนาจหน้าที่เกี่ยวกับราชการประจำของ กพม.
และคณะกรรมการบริหารสถาบันพัฒนาเมือง
(๕) ปฏิบัติหน้าที่อื่นตามที่
กพม. คณะกรรมการบริหารสถาบันพัฒนาเมือง
และผู้ว่าราชการกรุงเทพมหานครมอบหมาย

ข้อ ๑๑
ให้สำนักงบประมาณกรุงเทพมหานครตั้งงบประมาณประจำปี
เพื่อเป็นค่าใช้จ่ายในการบริหารของ กพม. คณะกรรมการบริหารสถาบันพัฒนาเมืองและ สพม.
ไว้ที่สำนักผังเมือง
ในกรณีที่ กพม. มอบหมายให้หน่วยงานใด
ทำหน้าที่เลขานุการของคณะกรรมการ คณะอนุกรรมการหรือคณะทำงานตามข้อ ๖ (๕)
ให้หน่วยงานนั้นตั้งงบประมาณเพื่อเป็นค่าใช้จ่ายในการดำเนินงานของคณะกรรมการ
คณะอนุกรรมการหรือคณะทำงานนั้นก็ได้

ข้อ ๑๒
ให้หัวหน้าหน่วยงาน
ข้าราชการและลูกจ้างกรุงเทพมหานครให้ความร่วมมือและสนับสนุนการดำเนินงานของ กพม.
คณะกรรมการบริหารสถาบันพัฒนาเมือง และ สพม.

ข้อ ๑๓
ให้สำนักผังเมือง จัดหาสถานที่ วัสดุ
ครุภัณฑ์และอุปกรณ์การปฏิบัติงานที่ทันสมัยเหมาะสมกับภารภิจในการบริหารงานของ กพม.
และคณะกรรมการบริหารสถาบันพัฒนาเมืองและการปฏิบัติหน้าที่ของ สพม. อย่างเพียงพอ

ข้อ ๑๔
เมื่อกรุงเทพมหานครได้จัดตั้งสถาบันอุดมศึกษาในกำกับของกรุงเทพมหานครแล้วให้โอนสถาบันพัฒนาเมืองไปเป็นส่วนหนึ่งของสถาบันอุดมศึกษานั้น

ข้อ ๑๕
ในกรณีที่ไม่มีกำหนดไว้ในระเบียบนี้
ให้เสนอผู้ว่าราชการกรุงเทพมหานครพิจารณาสั่งการเป็นกรณีๆ ไป

ข้อ ๑๖
ให้ผู้ว่าราชการกรุงเทพมหานครรักษาการตามระเบียบนี้


ประกาศ
ณ วันที่ ๑๑ เมษายน พ.ศ. ๒๕๕๑
วัลลภ
สุวรรณดี
รองผู้ว่าราชการกรุงเทพมหานคร
รักษาราชการแทน
ผู้ว่าราชการกรุงเทพมหานคร









วัชศักดิ์/ผู้จัดทำ
๔
มิถุนายน ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๘๙ ง/หน้า ๔๙/๓๐ พฤษภาคม ๒๕๕๑